(3)

L-Anness III (il-Parti-ORO) huwa emendat kif ġej: (a) il-punt ORO.FC.145 huwa sostitwit b’dan li ġej: “ORO.FC.145 Għoti ta’ taħriġ, kontroll u valutazzjoni (a) It-taħriġ, il-kontrolli u l-valutazzjonijiet kollha meħtieġa f’din is-Subparti għandhom jitwettqu f’konformità mal-programmi u s-sillabi tat-taħriġ stabbiliti mill-operatur fil-manwal tal-operat; (b) Meta jkun qed jistabbilixxi l-programmi u s-sillabi tat-taħriġ, l-operatur għandu jinkludi l-elementi rilevanti definiti fil-parti mandatorja tad-data tal-adegwatezza operattiva stabbilita f’konformità mar-Regolament (UE) Nru 748/2012. (c) Fil-każ ta’ operazzjonijiet CAT, it-taħriġ u l-programmi ta’ kontroll, inkluż is-sillabi u l-użu ta’ tagħmir għat-taħriġ fis-simulazzjoni tat-titjir (FSTDs) individwali, għandhom ikunu approvati mill-awtorità kompetenti. (d) Sa fejn ikun prattikabbli, l-FSTD għandu jirreplika l-inġenju tal-ajru użat mill-operatur. Id-differenzi bejn l-FSTD u l-inġenju tal-ajru għandhom ikunu deskritti u indirizzati permezz ta’ taħriġ jew għoti ta’ informazzjoni, skont kif ikun xieraq. (e) L-operatur għandu jistabbilixxi sistema biex jissorvelja b’mod xieraq il-bidliet fl-FSTD u biex jiżgura li dawn il-bidliet ma jaffettwawx l-adegwatezza tal-programmi tat-taħriġ.”; (b) tiddaħħal il-parti ORO.FC.146 li ġejja: “ORO.FC.146 Persunal li jipprovdi taħriġ, kontrolli u valutazzjoni (a) It-taħriġ, il-kontrolli u l-valutazzjonijiet kollha meħtieġa f’din is-Subparti għandhom jitwettqu minn persunal ikkwalifikat b’mod xieraq. (b) Fil-każ ta’ taħriġ u kontrolli tat-titjiriet u tas-simulazzjoni tat-titjiriet, il-persunal li jkun qed jipprovdi t-taħriġ u li jwettaq il-kontrolli għandu jkun ikkwalifikat f’konformità mal-Anness I (il-Parti-FCL) tar-Regolament (UE) Nru 1178/2011. (c) Għal programm tal-EBT, il-persunal li jwettaq il-valutazzjoni u li jipprovdi t-taħriġ għandu: (1) ikollu ċertifikat ta’ għalliem jew ta’ eżaminatur tal-Anness I (il-Parti-FCL); (2) ilesti l-programm ta’ standardizzazzjoni għall-għalliema tal-EBT tal-operatur. Dan għandu jinkludi programm ta’ standardizzazzjoni inizjali u programm ta’ standardizzazzjoni rikorrenti. It-tlestija tal-istandardizzazzjoni inizjali tal-EBT tal-operatur se tikkwalifika lill-għalliem biex iwettaq valutazzjoni prattika tal-EBT. (d) Minkejja l-punt (b) ta’ hawn fuq, l-evalwazzjoni tal-kompetenza b’rabta mal-attivitajiet tal-linja tal-ajru għandha titwettaq minn kmandant ikkwalifikat b’mod xieraq maħtur mill-operatur li huwa standardizzat fil-kunċetti tal-EBT u fil-valutazzjoni tal-kompetenzi (evalwatur tal-linja).”; (c) jiddaħħal il-punt ORO.FC.231 li ġej: “ORO.FC.231 Taħriġ ibbażat fuq l-evidenza (a) PROGRAMM EBT (1) L-operatur jista’ jissostitwixxi r-rekwiżiti ta’ ORO.FC.230 billi jistabbilixxi, jimplimenta u jżomm programm tal-EBT xieraq approvat mill-awtorità kompetenti. L-operatur għandu juri l-kapaċità tiegħu li jappoġġa l-implimentazzjoni tal-programm tal-EBT (inkluż pjan ta’ implimentazzjoni) u li jwettaq valutazzjoni tar-riskju tas-sikurezza li turi kif jinkiseb livell ekwivalenti ta’ sikurezza. (2) Il-programm tal-EBT għandu: (i) jikkorrispondi għad-daqs tal-operatur, u għan-natura u għall-kumplessità tal-attivitajiet tiegħu, filwaqt li jqis il-perikli u r-riskji assoċjati inerenti f’dawk l-attivitajiet; (ii) jiżgura l-kompetenza tal-bdoti billi jivvaluta u jiżviluppa l-kompetenzi tal-bdoti meħtieġa għal operazzjoni sikura, effettiva u effiċjenti tal-inġenji tal-ajru; (iii) jiżgura li kull bdot ikun espost għas-suġġetti ta’ valutazzjoni u ta’ taħriġ derivati f’konformità ma’ ORO.FC.232; (iv) jinkludi mill-inqas sitt moduli tal-EBT distribwiti fuq programm ta’ 3 snin; kull modulu tal-EBT għandu jikkonsisti minn fażi ta’ evalwazzjoni u minn fażi ta’ taħriġ. Il-perjodu ta’ validità ta’ modulu tal-EBT għandu jkun ta’ 12-il xahar; (A) Il-fażi ta’ evalwazzjoni tinkludi xenarju (jew xenarji) ta’ titjir orjentat lejn it-titjir tal-linja tal-ajru sabiex jiġu vvalutati l-kompetenzi kollha u jiġu identifikati l-ħtiġijiet individwali tat-taħriġ. (B) Il-fażi ta’ taħriġ tinkludi: (a) il-fażi ta’ taħriġ tal-manuvri, li tinkludi taħriġ għall-profiċjenza f’ċerti manuvri definiti; (b) il-fażi ta’ taħriġ ibbażat fuq ix-xenarji, li tinkludi xenarju (jew xenarji) ta’ titjir orjentat lejn it-titjir tal-linja tal-ajru sabiex jiġu żviluppati kompetenzi u jiġu indirizzati ħtiġijiet individwali ta’ taħriġ. Il-fażi ta’ taħriġ għandha titwettaq b’mod f’waqtu wara l-fażi ta’ evalwazzjoni. (3) L-operatur għandu jiżgura li kull bdot irreġistrat fil-programm tal-EBT ilesti: (i) minimu ta’ żewġ moduli tal-EBT fil-perjodu ta’ validità tal-klassifikazzjoni tat-tip, separati b’perjodu ta’ mhux inqas minn 3 xhur. Il-modulu tal-EBT jitlesta meta: (A) il-kontenut tal-programm tal-EBT jitlesta għal dak il-modulu tal-EBT (espożizzjoni tal-bdot għas-suġġetti ta’ valutazzjoni u taħriġ); u (B) jintwera livell aċċettabbli ta’ prestazzjoni fil-kompetenzi kollha osservati; (ii) evalwazzjoni(jiet) tal-kompetenza tal-linja; u (iii) taħriġ ta’ fuq l-art. (4) L-operatur għandu jistabbilixxi programm ta’ assigurazzjoni tal-istandardizzazzjoni u l-konkordanza tal-għalliema tal-EBT sabiex jiżgura li l-għalliema involuti fl-EBT ikunu kwalifikati kif suppost biex iwettqu l-kompiti tagħhom. (i) L-għalliema kollha jridu jkunu soġġetti għal dan il-programm; (ii) L-operatur għandu juża metodi u metriċi xierqa biex jivvaluta l-konkordanza; (iii) L-operatur għandu juri li l-għalliema għandhom konkordanza suffiċjenti. (5) Il-programm tal-EBT jista’ jinkludi proċeduri ta’ kontinġenza għal ċirkostanzi mhux previsti li jistgħu jaffettwaw it-twettiq tal-moduli tal-EBT. L-operatur għandu juri l-ħtieġa għal dawk il-proċeduri. Il-proċeduri għandhom jiżguraw li bdot ma jkomplix bl-operazzjonijiet tat-titjir tal-linja tal-ajru jekk il-prestazzjoni osservata kienet taħt il-livell minimu aċċettabbli. Dawn jistgħu jinkludu: (i) perjodu ta’ separazzjoni differenti bejn il-moduli tal-EBT; u (ii) ordni differenti tal-fażijiet tal-modulu tal-EBT. (b) QAFAS TA’ KOMPETENZA L-operatur għandu juża qafas ta’ kompetenza għall-aspetti kollha tal-valutazzjoni u t-taħriġ fi ħdan programm tal-EBT. Il-qafas ta’ kompetenza għandu: (1) jkun komprensiv, preċiż u ta’ tip li jista’ jintuża; (2) jinkludi mġibiet osservabbli meħtieġa għal operazzjonijiet sikuri, effettivi u effiċjenti; (3) jinkludi sett definit ta’ kompetenzi, id-deskrizzjonijiet tagħhom u l-imġibiet osservabbli assoċjati magħhom. (c) PRESTAZZJONI TAS-SISTEMA TA’ TAĦRIĠ (1) Il-prestazzjoni tas-sistema tal-EBT għandha titkejjel u tiġi evalwata permezz ta’ proċess ta’ feedback sabiex: (i) jiġi vvalidat u rfinat il-programm tal-EBT tal-operatur; (ii) jiġi aċċertat li l-programm tal-EBT tal-operatur jiżviluppa l-kompetenzi tal-bdot. (2) Il-proċess ta’ feedback għandu jiġi inkluż fis-sistema ta’ ġestjoni tal-operatur. (3) L-operatur għandu jiżviluppa proċeduri li jirregolaw il-protezzjoni tad-data tal-EBT. (d) SISTEMA TA’ KLASSIFIKAZZJONI (1) L-operatur għandu juża sistema ta’ klassifikazzjoni biex jivvaluta l-kompetenzi tal-bdoti. Is-sistema ta’ klassifikazzjoni għandha tiżgura: (i) livell suffiċjenti ta’ dettall li jippermetti kejl akkurat u utli tal-prestazzjoni individwali; (ii) kriterju ta’ prestazzjoni u skala għal kull kompetenza, b’punt fuq l-iskala li jiddetermina l-livell minimu aċċettabbli li għandu jinkiseb għat-twettiq ta’ operazzjonijiet tat-titjir tal-linja tal-ajru. L-operatur għandu jiżviluppa proċeduri biex jindirizza prestazzjoni baxxa tal-bdot; (iii) integrità tad-data; (iv) sigurtà tad-data. (2) L-operatur għandu jivverifika f’intervalli regolari l-preċiżjoni tas-sistema ta’ klassifikazzjoni skont sistema ta’ referenza bbażata fuq kriterji. (e) TAGĦMIR ADATTAT TA’ TAĦRIĠ U VOLUM TA’ SIGĦAT BIEX JITLESTA L-PROGRAMM TAL-EBT TAL-OPERATUR (1) Kull modulu tal-EBT għandu jitwettaq f’FSTD b’livell ta’ kwalifika adegwat biex jiġi żgurat it-twassil korrett tas-suġġetti tal-valutazzjoni u t-taħriġ. (2) L-operatur għandu jipprovdi volum suffiċjenti ta’ sigħat fit-tagħmir ta’ taħriġ xieraq għall-bdot biex ilesti l-programm tal-EBT tal-operatur. Il-kriterji biex jiġi ddeterminat il-volum tal-programm tal-EBT huma kif ġej: (i) Il-volum jikkorrispondi għad-daqs u l-kumplessità tal-programm tal-EBT; (ii) Il-volum huwa biżżejjed biex jitlesta l-programm tal-EBT; (iii) Il-volum jiżgura programm tal-EBT effettiv li jqis ir-rakkomandazzjonijiet ipprovduti mill-ICAO, mill-Aġenzija u mill-awtorità kompetenti; (iv) Il-volum jikkorrispondi għat-teknoloġija tal-mezzi ta’ taħriġ użati. (f) EKWIVALENZA TAL-ĦSARAT (1) Kull bdot għandu jirċievi valutazzjoni u taħriġ fil-ġestjoni tal-ħsarat fis-sistema tal-inġenju tal-ajru. (2) Ħsarat fis-sistemi tal-inġenji tal-ajru li jqiegħdu domanda sinifikanti fuq ekwipaġġ profiċjenti għandhom jiġu organizzati b’referenza għall-karatteristiċi li ġejjin: (i) immedjatezza; (ii) kumplessità; (iii) degradazzjoni tal-kontroll tal-inġenju tal-ajru; (iv) telf tal-istrumentazzjoni; (v) ġestjoni tal-konsegwenzi. (3) Kull bdot għandu jkun espost għal mill-inqas malfunzjonament wieħed għal kull karatteristika fil-frekwenza stabbilita mit-tabella tas-suġġetti tal-valutazzjoni u tat-taħriġ. (4) Il-profiċjenza murija fil-ġestjoni ta’ ħsara waħda titqies ekwivalenti għall-profiċjenza murija fil-ġestjoni ta’ ħsarat oħra bl-istess karatteristiċi. (g) EKWIVALENZA TAL-APPROĊĊI RILEVANTI GĦALL-OPERAZZJONIJIET (1) L-operatur għandu jiżgura li kull bdot jirċievi taħriġ regolari fit-twettiq tat-tipi ta’ approċċi u l-metodi ta’ approċċi rilevanti għall-operazzjonijiet. (2) Dan it-taħriġ għandu jinkludi approċċi li jqiegħdu domanda addizzjonali fuq ekwipaġġ profiċjenti. (3) Dan it-taħriġ għandu jinkludi l-approċċi li jeħtieġu approvazzjoni speċifika f’konformità mal-Anness V (il-Parti-SPA) ta’ dan ir-Regolament. (h) EVALWAZZJONI TAL-KOMPETENZA B’RABTA MAL-ATTIVITAJIET TAL-LINJA TAL-AJRU (1) Perjodikament, kull bdot għandu jagħmel evalwazzjoni tal-kompetenza b’rabta mal-attivitajiet tat-titjir tal-linja tal-ajru f’inġenju tal-ajru biex juri t-twettiq sikur, effettiv u effiċjenti tal-operazzjonijiet normali tat-titjir tal-linja tal-ajru deskritti fil-manwal tal-operat. (2) Il-perjodu ta’ validità ta’ evalwazzjoni tal-kompetenza b’rabta mal-attivitajiet tal-linja tal-ajru għandu jkun ta’ 12-il xahar. (3) L-operatur approvat għall-EBT jista’, bl-approvazzjoni tal-awtorità kompetenti, jestendi l-validità tal-kompetenza b’rabta mal-attivitajiet tal-linja tal-ajru: (i) jew għal sentejn, soġġett għal valutazzjoni tar-riskju; (ii) jew għal 3 snin, soġġett għal proċess ta’ feedback għall-monitoraġġ ta’ operazzjonijiet tat-titjir tal-linja tal-ajru li jidentifika theddid għall-operazzjonijiet, jimminimizza r-riskji ta’ tali theddid, u jimplimenta miżuri għall-ġestjoni ta’ żbalji umani fl-operazzjonijiet. (4) Għat-tlestija b’suċċess tal-evalwazzjoni tal-kompetenza b’rabta mal-attivitajiet tal-linja tal-ajru, il-bdot għandu juri livell aċċettabbli ta’ prestazzjoni fil-kompetenzi kollha osservati. (i) TAĦRIĠ TA’ FUQ L-ART (1) Kull 12-il xahar kalendarju, kull bdot għandu jwettaq: (i) taħriġ tekniku fuq l-art; (ii) valutazzjoni u taħriġ dwar il-post fejn ikun jinsab u dwar l-użu tat-tagħmir kollu tal-emerġenza u tas-sikurezza li jkun qed jinġarr fuq l-inġenju tal-ajru. (2) L-operatur jista’, bl-approvazzjoni tal-awtorità kompetenti u soġġett għal valutazzjoni tar-riskju, jestendi l-perjodu ta’ valutazzjoni u taħriġ dwar il-post fejn ikun jinsab u dwar l-użu tat-tagħmir kollu ta’ emerġenza u sikurezza li jinġarr fuq l-inġenju tal-ajru għal 24 xahar.”; (d) jiddaħħal il-punt ORO.FC.232 li ġej: “ORO.FC.232 Suġġetti tal-valutazzjoni u tat-taħriġ tal-programm tal-EBT (a) L-operatur għandu jiżgura li kull bdot ikun espost għas-suġġetti tal-valutazzjoni u tat-taħriġ. (b) Is-suġġetti tal-valutazzjoni u tat-taħriġ għandhom ikunu: (1) derivati mid-data tas-sikurezza u minn dik operattiva li tintuża għall-identifikazzjoni ta’ oqsma għat-titjib u għall-prijoritizzazzjoni tat-taħriġ tal-bdoti bħala gwida għall-bini ta’ programmi xierqa tal-EBT; (2) imqassma fuq perjodu ta’ 3 snin bi frekwenza definita; (3) rilevanti għat-tip jew għall-varjant ta’ inġenju tal-ajru li fuqu jopera l-bdot.”; (e) il-punt ORO.FC.235 (a) li ġej huwa sostitwit b’dan li ġej: “ORO.FC.235 Kwalifika tal-bdot sabiex jaħdem fi kwalunkwe sit tal-bdot (a) Il-kmandanti li l-kompiti tagħhom jeħtiġuhom jaħdmu fi kwalunkwe sit tal-bdot u jaqdu l-kompiti ta’ kobdot, jew il-kmandanti li huma meħtieġa jwettqu taħriġ jew kompiti ta’ kontroll, għandhom itemmu taħriġ u kontrolli addizzjonali, hekk kif speċifikat fil-manwal tal-operat. Il-kontroll jista’ jitwettaq flimkien mal-kontroll tal-profiċjenza tal-operatur preskritt fil-punt ORO.FC.230(b) jew fil-programm tal-EBT preskritt fil-punt ORO.FC.231.”.